এখন ‘কারণজল’ পাঠশেষে একেকজন একেকভাবে ভাবতেই পারেন। যোগাড় করতে পারেন প্রতিটি প্রতর্ককে নাকোচ করার মতো প্রমাণ। মতদ্বৈধতার এ ব্যাপারে তেমন কাউকেই হতাশ করেননি সাবের। নিজে থেকে নেননি কোনো সিদ্ধান্ত; করে দেননি কোনো সমাধান। একা একাই লিখে ফেলেননি পুরো উপন্যাস। পাঠককেও সঙ্গে নিয়েছেন তিনি। আর এ জায়গায় এসেই সার্থকতা দাবি করে ‘কারণজল’। এবং কথাসাহিত্যিক মঈনুল আহসান সাবেরের এভাবেই পাঠক-হৃদয়কে কেবল আলোড়িতই করেন না, জয়ও করে ফেলেন সমান দক্ষতায়।